CELEX: 32020R2114
Language: lt
Date: 2020-12-16 00:00:00
Title: Komisijos deleguotasis reglamentas (ES) 2020/2114 2020 m. gruodžio 16 d. kuriuo dėl laikino išskirtinių priemonių taikymo pratęsimo siekiant pašalinti COVID-19 pandemijos padarinius iš dalies keičiama Europos Parlamento ir Tarybos reglamento (EB) Nr. 1008/2008 nuostata dėl antžeminių paslaugų teikėjo atrankos (Tekstas svarbus EEE)

2020 12 17   
               
               
                  LT
               
               
                  Europos Sąjungos oficialusis leidinys
               
               
                  L 426/1
               
            
         KOMISIJOS DELEGUOTASIS REGLAMENTAS (ES) 2020/2114
         2020 m. gruodžio 16 d.
         kuriuo dėl laikino išskirtinių priemonių taikymo pratęsimo siekiant pašalinti COVID-19 pandemijos padarinius iš dalies keičiama Europos Parlamento ir Tarybos reglamento (EB) Nr. 1008/2008 nuostata dėl antžeminių paslaugų teikėjo atrankos
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. rugsėjo 24 d. Europos Parlamento ir Tarybos reglamentą (EB) Nr. 1008/2008 dėl oro susisiekimo paslaugų teikimo Bendrijoje bendrųjų taisyklių (1), ypač į jo 24a straipsnio 3 dalį,
         kadangi:
         
                     (1)
                  
                  
                     dėl COVID-19 pandemijos smarkiai sumažėjo oro eismas, nes labai sumažėjo paklausa, o valstybės narės ir trečiosios valstybės ėmėsi tiesioginių priemonių pandemijai suvaldyti;
                  
               
                     (2)
                  
                  
                     šių aplinkybių oro vežėjai negali kontroliuoti, todėl savanoriškas arba privalomas oro vežėjų teikiamų oro susisiekimo paslaugų atšaukimas yra būtina reakcija į tas aplinkybes;
                  
               
                     (3)
                  
                  
                     antžeminių paslaugų teikėjai ir toliau susiduria su likvidumo problemomis, dėl kurių antžeminių paslaugų teikimas gali būti sustabdytas. Dėl to savo ruožtu galėtų būti apribotas arba sustabdytas oro uosto paslaugų teikimas Sąjungos oro uostuose;
                  
               
                     (4)
                  
                  
                     Europos Parlamento ir Tarybos reglamentu (ES) 2020/696 (2) laikotarpiu nuo 2020 m. kovo 1 d. iki 2020 m. gruodžio 31 d. oro uostą valdančiai institucijai arba valstybės narės kompetentingai institucijai suteikta galimybė tais atvejais, kai antžeminių paslaugų teikėjas nutraukia savo veiklą nepasibaigus laikotarpiui, kuriam jis buvo pasirinktas, tiesiogiai pasirinkti antžeminių paslaugų teikėją teikti paslaugoms ne ilgiau kaip šešis mėnesius arba iki 2020 m. gruodžio 31 d., atsižvelgiant į tai, kuris laikotarpis yra ilgesnis. Reglamentu (ES) 2020/696 Komisijai taip pat suteikti deleguotieji įgaliojimai tuos laikotarpius pratęsti;
                  
               
                     (5)
                  
                  
                     vadovaudamasi Reglamento (EB) Nr. 1008/2008 24a straipsnio 4 dalimi, 2020 m. lapkričio 13 d. Komisija Europos Parlamentui ir Tarybai šiuo klausimu pateikė apibendrinamąją ataskaitą;
                  
               
                     (6)
                  
                  
                     Komisijos apibendrinamojoje ataskaitoje teigiama, kad 2020 m. balandžio–rugpjūčio mėn. oro eismo lygis laipsniškai didėjo, tačiau 2020 m. rugsėjo mėn. jis vis tiek buvo gerokai sumažėjęs, palyginti su tuo pačiu 2019 m. laikotarpiu. Remiantis Eurokontrolės duomenimis, 2020 m. lapkričio 25 d. oro eismas buvo 63 % mažesnis nei 2019 m. lapkričio 25 d.;
                  
               
                     (7)
                  
                  
                     nors tiksliai numatyti oro eismo lygio atkūrimo eigą sunku, galima pagrįstai tikėtis, kad artimiausiu metu padėtis nesikeis ir tokia išliks iki 2021 m. gruodžio mėn. Remiantis naujausia Eurokontrolės 2020 m. rugsėjo mėn. oro eismo prognoze, numatoma, kad 2021 m. vasario mėn. oro eismas bus 50 % mažesnis, palyginti su 2020 m. vasario mėn. (darant prielaidą, kad veiklos procedūrų nustatymo ir nacionalinių apribojimų naikinimo srityje valstybės narės veiksmų nekoordinuos). Pasaulio sveikatos organizacijos duomenimis, 2020 m. lapkričio 22 d. per savaitę užregistruotų COVID-19 atvejų skaičius Europoje pasiekė 1,77 mln. (44 % naujų atvejų visame pasaulyje), o tai yra gerokai daugiau nei 2020 m. pavasarį. Europos ligų prevencijos ir kontrolės centro duomenimis, Europos ekonominėje erdvėje ir Jungtinėje Karalystėje 14 dienų praneštų atvejų rodiklis nuo 2020 m. vasaros nuolat didėja. Iš Europos ligų prevencijos ir kontrolės centro 2020 m. lapkričio 22 d. savaitinės priežiūros ataskaitos matyti, kad tas rodiklis buvo 549 (skirtingose šalyse jis svyravo nuo 58 iki 1 186) atvejai 100 000 gyventojų;
                  
               
                     (8)
                  
                  
                     pagrįsta manyti, kad ilgą laiką išliekantis žemas oro eismo lygis yra COVID-19 pandemijos poveikio pasekmė. Iš duomenų apie vartotojų pasitikėjimą po COVID-19 matyti, kad 2020 m. balandžio mėn. respondentų, nurodžiusių, jog nuslūgus pandemijos bangai per kelis mėnesius jie greičiausiai vėl pradėtų keliauti oro transportu, procentinė dalis sudarė apie 60 %, tačiau 2020 m. birželio mėn. ši dalis sumažėjo iki 45 % Taigi iš turimų duomenų aiškiai matyti ryšys tarp COVID-19 pandemijos ir vartotojų paklausos oro eismo sektoriuje; nebuvo jokio kito įvykio, kuriuo būtų galima paaiškinti sumažėjusią oro transporto paklausą;
                  
               
                     (9)
                  
                  
                     iš Komisijos apibendrinamosios ataskaitos taip pat matyti, kad dėl didėjančio COVID-19 atvejų skaičiaus Europoje nuo rugpjūčio vidurio valstybėse narėse pradėti taikyti nacionaliniai nekoordinuojami apribojimai, karantino reikalavimai ir testavimo priemonės, apie kuriuos dažnai pranešama likus labai mažai laiko iki įsigaliojimo, pakirto vartotojų pasitikėjimą ir sumažino oro eismo paklausą;
                  
               
                     (10)
                  
                  
                     atsižvelgiant į itin žemą skrydžių rezervavimo lygį, pirmiau minėtas epidemiologines ir oro eismo prognozes, taip pat į netikrumą ir nenuspėjamumą dėl nacionalinių priemonių, kuriomis siekiama suvaldyti COVID-19 pandemiją, pagrįsta manyti, kad su COVID-19 pandemija siejamas žemas oro eismo ir keleivių paklausos lygis toks išliks visus 2021 metus. Iki COVID-19 pandemijos buvusio eismo lygio nesitikima vėl pasiekti kelerius metus. Tačiau šiuo etapu dar per anksti spręsti, ar pajėgumai po 2021 m. bus toliau panašiai mažinami tokiu dideliu mastu;
                  
               
                     (11)
                  
                  
                     antžemines paslaugas teikiančios bendrovės labai nukentėjo nuo COVID-19 pandemijos ir dėl jos sumažėjusio oro eismo. Nuo pandemijos pradžios smarkiai sumažėjęs skrydžių skaičius neigiamai paveikė jų pajamas, gaunamas iš antžeminių paslaugų teikimo Sąjungos oro uostuose veiklos. Todėl daugelis antžeminių paslaugų teikėjų susidūrė su finansiniais sunkumais, o kai kurie iš jų jau pradėjo restruktūrizavimą, gavo valstybės pagalbos paketą arba nutraukė veiklą;
                  
               
                     (12)
                  
                  
                     remiantis oro eismo lygio prognozėmis artimiausiais mėnesiais, tikėtina, kad dėl riboto 2021 m. vykdytinų skrydžių skaičiaus antžeminių paslaugų sektoriuje vyraus sudėtingos rinkos sąlygos. Tikėtina, kad sunki antžeminių paslaugų teikėjų finansinė padėtis dėl neigiamų tendencijų oro eismo sektoriuje dar labiau pablogės, todėl kils papildomų bankrotų rizika. Tokiomis aplinkybėmis tikėtina, kad daugiau antžeminių paslaugų teikėjų oro uostuose, kuriuose paslaugų teikėjų skaičius yra ribotas, turės nutraukti antžeminių paslaugų teikimą nepasibaigus laikotarpiui, kuriam jie buvo pasirinkti. Dėl to šiuose oro uostuose antžeminių paslaugų teikimas gali nutrūkti, dar nespėjus Direktyvos 96/67/EB 11 straipsnio 1 dalyje nustatyta tvarka pasirinkti naujo paslaugų teikėjo;
                  
               
                     (13)
                  
                  
                     todėl Reglamento (EB) Nr. 1008/2008 24a straipsnio 2 dalyje numatytos nukrypti leidžiančios nuostatos taikymo laikotarpį tikslinga pratęsti nuo 2020 m. kovo 1 d. iki 2021 m. gruodžio 31 d.;
                  
               
                     (14)
                  
                  
                     siekiant išvengti teisinio netikrumo, visų pirma oro uostą valdančiai institucijai ir valstybės narės kompetentingai institucijai, šis reglamentas turėtų būti priimtas taikant Reglamento (EB) Nr. 1008/2008 25b straipsnyje išdėstytą skubos procedūrą ir turėtų skubos tvarka įsigalioti kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1008/2008 24a straipsnio 2 dalis pakeičiama taip:
            
                        „2.
                     
                     
                        Nukrypstant nuo Direktyvos 96/67/EB 11 straipsnio 1 dalies e punkto, laikotarpiu nuo 2020 m. kovo 1 d. iki 2021 m. gruodžio 31 d., jeigu antžeminių paslaugų teikėjas nutraukia savo veiklą nepasibaigus laikotarpiui, kuriam jis buvo pasirinktas, oro uostą valdanti institucija ar valstybės narės kompetentinga institucija gali tiesiogiai pasirinkti antžeminių paslaugų teikėją teikti paslaugoms ne ilgiau kaip šešis mėnesius arba iki 2021 m. gruodžio 31 d., atsižvelgiant į tai, kuris laikotarpis yra ilgesnis.“
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 293, 2008 10 31, p. 3.
         
            (2)  2020 m. gegužės 25 d. Europos Parlamento ir Tarybos reglamentas (ES) 2020/696, kuriuo iš dalies keičiamas Reglamentas (EB) Nr. 1008/2008 dėl oro susisiekimo paslaugų teikimo Bendrijoje bendrųjų taisyklių, atsižvelgiant į COVID-19 pandemiją (OL L 165, 2020 5 27, p. 1).